छोटे से गाँव में हम सब रहते हैं। यद्यपि भाई-बहिनों की शिक्षा का उपयुक्त प्रबन्ध कुछ भी नहीं हो सकता, पर असन्तुष्ट कोई भी नहीं है। बहिनों को पत्र-पत्रिकाओं, सुई चलाने से अवकाश नहीं मिलता और अनुज़ सतीश को, या सत्तो कहना ठीक होगा, पशु-पक्षियों की मित्रता से छुट्टी नहीं मिलती। ब्रह्म मुहूर्त में जगे, बिना शौच गए सुखिया गाय, मोती कुत्ता, लहिया चिडिय़ा और न जाने कितने मेंढक आदि जीवों से, जिनका अपना-अपना एक-एक नाम है, सुबह का सलाम कर दिया जाता है। इन सब के निर्दिष्ट स्थान भी हैं। सुखिया नौहरे में, मोती कोठार में और लहिया ऊपर छत पर प्रात: काल से मानो सत्तो की प्रतीक्षा में बैठे रहते हैं।